Det er gått ett år, sju måneder og sytten dager siden Erna Solbergs seiersnatt i september 2013. Siden da, har flere og flere mistet troen på at hun vil få fornyet tillit som statsminister etter stortingsvalget i 2017.

En fersk meningsmåling TNS Gallup har gjort for TV 2 viser at bare 22,7 prosent av dem med en mening tror at Erna Solberg er statsminister etter neste stortingsvalg. Over tre ganger så mange - 74,8 prosent - tror på Ap-leder Jonas Gahr Støre.

– Dette er et spørsmål som spør hva folk tror vil skje. Når det er rødgrønt flertall på meningsmålinger og Ap gjør det bra, er det ikke så rart at folk sier de tror det, men det betyr ikke at de vil det, sier Erna Solberg (H) til TV 2.

Til og med egne velgere er skeptiske.

Høyre-velgerne delt på midten

Bare halvparten av Høyres velgere med en mening - 51,67 prosent - tror Erna Solberg får fortsette som statsminister etter 2017-valget. 47,67 prosent av høyrevelgerne tror Jonas Gahr Støre blir statsminister etter stortingsvalget.

– Dette betyr bare at vi skal sørge for at de ser den gode politikken og skjønner at vi fremover kommer til å få mer støtte fra folk, sier Solberg.



At Jonas Gahr Støre har over tre ganger så mange med troen på seg, tar statsministeren med stor ro.

– Jeg mister ikke nattesøvnen av disse tallene. Det er viktig å huske hvordan de rødgrønne hadde problemer i begynnelsen, men etter den første perioden så gjenvant de makten. Jeg tror vi skal by Arbeiderpartiet på god kamp mot 2017, sier Solberg til TV 2.

Målingen er laget av TNS Gallup for TV 2 og tatt opp samtidig med stortings- og kommunevalgmålingen, 7. - 10. april. 960 personer med stemmerett er intervjuet.